River Phoenix

**River Phoenix** (* 23. August 1970 in Madras, Oregon as *River Jude Bottom*; † 31. Oktober 1993 in Hollywood, Kalifornien) weer en US-amerikaanschen Schauspeler. Al in jungen Johren harr he groten Spood in’t Filmgewarf un gell as een vun de veel versprekensten Jungtalente in’t Kino vun de 1990er Johren.

## Leven
De Vadder vun River Phoenix (*John Lee Phoenix*, an sik John Lee Bottom) weer en Timmermann, sien Moder (*Heart Phoenix*, borene Arlyn Sharon Dunetz) arbeidt as Sekretärsche. De beiden sünd Anfang vun de 1970er Johren in de Sekte *[[Kinner vun Gott (Nee religiöös Bewegen)|Kinner vun Gott]]* intreden. Se un jemehr Kinner *River*, *Rain Joan of Arc* (korttietig *Rainbow*), *Joaquin Raphael* (Joaquin Phoenix, de sik en Tiet lang *Leaf* nömen de), *Libertad Mariposa* (Liberty Mariposa Butterfly) un *Summer Joy* hebbt in verscheeden Länner in Middel- un Süüdamerika leeft, ünner annern in Costa Rica un Venezuela, woneem de Vadder as Arzbischop vun de Sekte insett weer. De Öllern hebbt jemehr Kinner sülvst Ünnerricht geven un dorbi sünners de musischen Anlagen ünnerstütt.

Mit söven Johr hett River tohopen mit sien Süster Rain as Stratenmusiker in Caracas Geld för de Familie verdeent. Gitarr Spelen is de hele Tiet sien Passion bleven. He un sien Süster Rainbow hebbt eenige Tiet in de Musikgrupp *Aleka’s Attic* speelt. 1977 is de Familie wedder ut de Sekte rutgahn, töög na Los Angeles üm un hett den Naam in Phoenix ännert.

De Öllern geven sik Mööh, jemehr Kinner dör lütte Optreden in Warfspots ünnertobringen. 1982 bit 1983 hett River Phoenix den 12-johrigen *Guthrie* in de Feernsehreeg *Seven Brides for Seven Brothers*. Annere Feernsehproduktschonen kemen na mit de Serien *Hotel* un *Fantasy Island*. Sien eersten Speelfilm weer *Explorers* vun 1985. Een Johr later speel he in den Film *Stand By Me*, de in de USA groten finanziellen Spood harr un de Phoenix beropen maakt hett. Dorna speel he in *The Mosquito Coast* un *Little Nikita*, in de he an de Siet vun Harrison Ford un Sidney Poitier to sehn weer. 1988 weer he för den Oscar nomineert as *Best Nevendorsteller* för sien Rull in *Running On Empty*. 1989 weer he as de junge Indiana Jones in den Film *Indiana Jones and the Last Crusade*.

As de beste Film mit River Phoenix gellt allgemeen *My Private Idaho*, in den he ünner den Speelbaas Gus Van Sant an de Siet vun Keanu Reeves en schwulen Streekjung dorstellt hett. Dorna hett he *Sneakers* dreiht, ünnerschreev en Verdrag för *Dark Blood* un stünn op de Besettenlist för *Interview with the Vampire*. Wiel de Dreiharbeiten to Dark Blood, in de Halloween-Nacht vun 1993 is River Phoenix an en Överdosis vun Heroin un Kokain („Speedball“) vör den Nachtclub *[[Viper Room]]* tohopenbroken un bleev dood. Sien vörsehn Rull in *Interview with the Vampire* is dorna vun Christian Slater övernahmen worrn. Slater hett de hele Gaasch för de Rull an en Organisatschoon för Deertenrechten spennt, de Phoenix ünnerstütt harr. As letzte Film mit Phoenix in de Hööftrull keem wenige Weken na sien Dood *Silent Tongue* in de Kinos.

River Phoenix hett sik sien Leven lang mit de Musik befaat. Mit sien Fründ John Frusciante vun de Grupp Red Hot Chili Peppers hett he Leder inspeelt, vun de 1997 eenige op Frusciantes Album *Smile From The Streets You Hold*. 1993 weer he in een Video vun *[[Flea]]* to sehn, wo he den Bassspeler vun de Red Hot Chili Peppers in en Interview befragen de. Butendem weern em en Reeg vun Leder vun Musikers as Natalie Merchant, Paul Ellis, R.E.M. un de Chili Peppers.

Phoenix is sien Leven lang de alternative Optucht vun sien Öllern tro bleven, weer en övertüügten Ümwelt- un Deertenschuuler un leev as Veganer. Ünnerstütt hett he de Organisatschoon PETA, hett bi Spennensammeln holpen un hett in Costa Rica en Rebeed Regenwoold köfft.

## Filmografie (Utwahl)

## Utteken
In sien kort Leven hett River Phoenix bannig veel Filmpriesen kregen, ünner annern weer he nomineert för den Oscar as *[[Oscar/Best Nevendorsteller|Best Nevendorsteller]]* för sien Rull in *Running On Empty*. Uttekent weer he mit negen Priesen:
* 1984:  den *[[Young Artist Award]]* as *Best jungen Dorsteller in en Feernsehreeg* in *Seven Brides for Seven Brothers*.
* 1986: den *[[Young Artist Award]]* as *Best jungen Schauspeler in en Feernsehminireeg* in *Surviving*.
* 1986: den *[[Young Artist Award]]* as *Utermatige Leistung vun en Jungschauspeler in en Speelfilm* in *Explorers*.
* 1987: den *[[Jackie Coogan Award]]* för *Stand By Me*
* 1988: den *[[NBR Award]]* as *Best Nevendorsteller* in *Running on Empty*.
* 1988: den *[[Young Artist Award]]* as *Gröttsten jungen männlichen Superstar in en Speelfilm* in *The Mosquito Coast*.
* 1991: den *[[Volpi Cup]]* as *Best Schauspeler* in *My Own Private Idaho*.
* 1992: den *[[Independent Spirit Award]]* as *Best Hööftdorsteller* in *My Own Private Idaho*.
* 1992: den *[[NSFC Award]]* as *Best Schauspeler* in *My Own Private Idaho*.

## Literatur
*Brian J. Robb: *River Phoenix*. Schirmer/Mosel, 1999
*Penelope Dening: *Das große River Phoenix Album*. VGS Verlagsgesellschaft, Mai 1998

## Weblenken

*River Phoenix in de Düütsche Natschonalbökeree
*Artikel in der Berliner Zeitung to’n 10. Doodsdag